**Kūrybinė stovykla Klaipėdoje**

 Rugpjūčio 23-25 d. Pagėgių meno ir sporto mokyklos merginų vokalinis ansamblis bei solistas Rokas Kondrotas (mokytoja Regina Pilkionienė) vyko į kūrybinę vasaros stovyklą – vaikų ir jaunimo festivalio ,,Muzika kviečia kiekvieną‘‘ III etapą, kurį organizavo Klaipėdos Stasio Šimkaus konservatorija.

 50 geriausių jaunųjų muzikantų iš Vakarų Lietuvos meno ir muzikos mokyklų, kurie įvekė projekto I ir II etapo atrankas, tris dienas gyveno mokyklos bendrabutyje ir su patyrusiais konservatorijos pedagogais bei svečiais iš užsienio ruošė koncertinę programą baigiamajam projekto koncertui, kuris vyks lapkričio 18 d. Klaipėdos koncertų salėje.

 Su vokalistais dirbo Rostoko (Vokietija) muzikos akademijos dainavimo dėstytoja, operos solistė Auksė Marija Petroni. Stovyklos programa buvo labai intensyvi – meistriškumo pamokos, kūrybinis darbas klasėse, repeticijos su orkestru, koncertas Giruliuose, ekskursija. Baigiamajam koncertui Pagėgių merginų vokalinis ansamblis parengė kūrinį ,,Vyturys‘‘, kuriam pritars žinomas Lietuvos saksofonininkas Danielius Praspaliauskis ir du bendrus kūrinius su orkestru bei kitais stovyklos daininkais. Solistas Rokas Kondrotas koncerte atliks solinį kūrinį ,,Skaičiuotės‘‘ bei du bendrus kūrinius su kitais vokalistais ir orkestru.

 Pagėgių savivaldybės meno ir sporto mokyklos chorinio dainavimo mokytoja Regina Pilkionienė bei jos mokiniai labai džiaugiasi, kad įsijungė į projekto ,,Muzika kviečia kiekvieną‘‘ veiklą, įveikė III etapus, gavo neįkainojamos patirties, buvo įvertinti ir pakviesti dainuoti baigiamajame koncerte, kurio labai laukia.

 Evelina Norkienė

 Pagėgių savivaldybės meno ir sporto mokyklos direktorė